b'\n_START_ARTICLE_\nHasselgrenm\xc3\xb8ll\n_START_SECTION_\nUtseende\n_START_PARAGRAPH_\nEn liten (vingespenn 8-11 millimeter), brokete m\xc3\xb8ll. Antennene er tr\xc3\xa5dformede og nesten tre fjerdedeler s\xc3\xa5 lange som forvingene, m\xc3\xb8rkfargete men kremhvite ved roten. Hodet er kledt med brunhvite, h\xc3\xa5rlignende skjell, forkroppen er lysbrun med lysere skuldre. Forvingen er avlangt oval, grunnfargen er hvit med brunoransje felter. Forkanten er for det meste brunsvart, og det er en trekantet, m\xc3\xb8rk flekk ved bakkanten, i tillegg noen diffuse, m\xc3\xb8rke flekker i vingespissen og spredte, m\xc3\xb8rke skjell over resten av vingen. Bakvingen er m\xc3\xb8rkgr\xc3\xa5 med gr\xc3\xa5 h\xc3\xa5rfrynser. Beina har ganske lange, gr\xc3\xa5 h\xc3\xa5r.\n_START_SECTION_\nLevevis\n_START_PARAGRAPH_\nArten forekommer i \xc3\xa5pen l\xc3\xb8vskog og hasselkratt. Larven lever p\xc3\xa5 soppangrepet, d\xc3\xb8d ved, gjerne p\xc3\xa5 d\xc3\xb8de greiner av hassel eller osp, den er ogs\xc3\xa5 funnet p\xc3\xa5 istervier. Den omgir seg med et spindelvevsaktig silkespinn. De voksne sommerfuglene flyr om natten fra juni til august.\n_START_SECTION_\nUtbredelse\n_START_PARAGRAPH_\nDenne sjeldne arten har en bemerkelsesverdig utbredelse i og med at den er kjent fra Danmark, Sverige og Norge og i tillegg bare fra Sicilia. Den er ingen steder vanlig. I Norge er det kjent funn fra kysten av Telemark, Aust-Agder og Vest-Agder. Arten ble vurdert som S\xc3\xa5rbar (VU) p\xc3\xa5 den norske r\xc3\xb8dlisten fra 2015.'